Metangasið er unnið í Álfsnesi . Þaðan er það flutt í hylkjum til Olís sem innan skamms verður með tvær metanafgreiðslustöðvar í Reykjavík . mbl.is / Styrmir Kári Sumarið 2011 og 2012 nutu metanbílar sérlega mikilla vinsælda og var tugum bíla breytt í metanbíla í hverjum mánuði . Tölulega dreifingu má sjá á samgönguvef Orkusetursins . Nokkuð hefur dregið úr breytingunm af þessu tagi og eflaust má rekja það til þess hversu fáar metanafgreiðslustöðvarnar hafa verið . Síðasta haust bættist ný metanstöð við á afgreiðslustöð Olís í Mjódd og á næstu vikum og mánuðum verða tvær til viðbótar opnaðar . Önnur í Álfheimum í Reykjavík en hin á Akureyri . „ Við opnum stöðina á Akureyri á vordögum í samvinnu við Norðurorku sem er framleiðandi á metani fyrir norðan , “ segir Jón Ó. Halldórsson , framkvæmdastjóri smásölu - eldsneytissviðs Olís . Engin metanafgreiðslustöð hefur verið á Akureyri til þessa en Norðurorka hefur verið að undirbúa framleiðslu á metangasi um nokkurn tíma . „ Við höfum skrifað undir samning við þá þar sem við tökum að okkur sölu og markaðssetningu á metangasinu þeirra og það verður í sjálfu sér bara lögð lögn frá gasstöðinni þeirra í dæluna og síðan mun sú dæla vera hluti af okkar sölukerfi í tengslum við annað sem við erum að gera á þessu sviði , “ segir Jón . Hann segir að fyrirtækið fagni þessum grænu skrefum sem stigin hafa verið . „ Þetta er hluti af umhverfisstefnu okkar . Við fórum að blanda VLO , lífrænni vetnismeðhöndlaðri dísilolíu , saman við dísilolíuna okkar í fyrra og vorum nánast ári á undan öðrum í því . Við uppfylltum þá þegar þessi lagaákvæði sem tóku gildi núna um áramótin . “ Lögin sem um ræðir kveða á um skyldu olíufélaganna til að tryggja að hluti af eldsneyti til samgangna verði af endurnýjanlegum uppruna . Markmið laganna er að hrinda af stað markvissum aðgerðum til að stuðla að orkuskiptum í samgöngum með aukinni notkun endurnýjanlegs eldsneytis . Lögin fela í sér þau nýmæli að lögð er sú skylda á söluaðila eldsneytis hér á landi að minnst 3,5% orkusölunnar verði af endurnýjanlegum uppruna ( t.d. etanól , metanól , lífdísill / VLO ) frá og með árinu 2014 . Ári síðar hækkar þessi hlutur í 5% . Lögin gera kröfu um að allt endurnýjanlegt eldsneyti til samgangna á landi verði framleitt með sjálfbærum hætti . Vinsældir bíla með aðra orkugjafa en bensín og dísil njóta nú vaxandi vinsælda . Hekla hefur selt metanbíla , til dæmis Passat Variant . Tvinnbílar eru einnig vinsælir eins og sést af sölutölum Toyota og Lexus sem eru framarlega í framleiðslu á tvinnbílum . Rafmagnsbílar á borð við Nissan Leaf og Tesla eru farnir að sjást á götunum og nú verður áhugavert að sjá hvort metanbreytingar á bílum fari aftur á skrið þegar þjónustustöðvunum fjölgar . „ Okkur finnst að þetta sé hluti af framtíðinni að bjóða viðskiptavinum upp á ýmsa valkosti og þá er mjög gott að geta haft þá af endurnýtanlegum toga , “ segir Jón sem er bjartsýnn á að Akureyringar taki þessari viðbót vel . „ Eins og stendur eru ekki margir metanbílar á Akureyri en ég geri nú ráð fyrir að þetta veki áhuga Akureyringa á að fjölga metanbílum . Ég á fastlega von á því að við eigum eftir að sjá eitthvað gerast í þeim efnum á Akureyri , “ segir hann . Búnaðurinn sem settur var upp á stöðinni í Mjóddinni hefur reynst vel að sögn Jóns . „ Þeir viðskiptavinir sem nýttu sér metangas hér á liðnum árum urðu oft og tíðum fyrir vonbrigðum með afgreiðsluhraðann og fleira í þeim dúr en þessi afgreiðslubúnaður sem við höfum sett upp og þjónar okkar viðskiptavinum hefur reynst mjög vel . Við gerum ráð fyrir að við getum þjónað sex til tíu viðskiptavinum á klukkutíma á dælu . Það tekur örlítið lengri tíma en bensínafgreiðsla en samt er þessi afgreiðsluhraði með okkar búnaði orðinn allt annar en áður þekktist . “ Gasið er ekki leitt gegnum lögn úr Álfsnesi heldur er það flutt í hylkjum þaðan á stöðina . „ Þetta þýðir að okkur tekst að halda fullum þrýstingi á dælunni , “ segir Jón Ó. Halldórsson .